b'\n_START_ARTICLE_\nJohn Dunstable\n_START_PARAGRAPH_\nD\xc5\xbeonas Dansteblis (arba Dansteplis, angl. John Dunstable, John Dunstaple; apie 1390 \xe2\x88\x92 1453 m. gruod\xc5\xbeio 24 d.) \xe2\x80\x93 XV a. pirmos pus\xc4\x97s angl\xc5\xb3 kompozitorius pereinamuoju laikotarpiu i\xc5\xa1 viduram\xc5\xbei\xc5\xb3 \xc4\xaf renesans\xc4\x85.\n_START_SECTION_\nBiografija\n_START_PARAGRAPH_\nBeveik n\xc4\x97ra i\xc5\xa1lik\xc4\x99 joki\xc5\xb3 \xc5\xbeini\xc5\xb3 apie Dansteblio gyvenim\xc4\x85. Pirm\xc4\x85 kart\xc4\x85 jis minimas pranc\xc5\xabz\xc5\xb3 poeto Martin le Franc poemoje apie 1440 m., kurioje minimi kompozitoriai Gijomas Diufai ir \xc5\xbdilis Ben\xc5\xa1ua, es\xc4\x85 prad\xc4\x97j\xc4\x99 kurti geresn\xc4\x99 muzik\xc4\x85 pasimok\xc4\x99 i\xc5\xa1 anglo Dansteblio. Dansteblio pomirtin\xc4\x97je epitafijoje \xc5\xa0v. Stepono ba\xc5\xbeny\xc4\x8dioje Londone nurodyta mirties data \xe2\x88\x92 1453 m. gruod\xc5\xbeio 24 d. Minima, kad jis tarnavo Bedfordo kunigaik\xc5\xa1\xc4\x8diui ir, be muzikavimo, u\xc5\xbesi\xc4\x97m\xc4\x97 astronomija ir matematika. Sp\xc4\x97jama, kad Dansteblis gim\xc4\x97 apie 1390 m. Dansteblio miestelyje Bedford\xc5\xa1yre. Jo \xc5\xbeinomum\xc4\x85 kontinentin\xc4\x97je Europos dalyje gali paai\xc5\xa1kinti, kad jis, tikriausiai, kartu su D\xc5\xbeonu Lankasteriu, Bedfordo kunigaik\xc5\xa1\xc4\x8diu ir karaliaus Henriko V-ojo broliu, buvo Pranc\xc5\xabzijoje, nes joje kunigaik\xc5\xa1tis nuo 1423 m. buvo paskirtas regentu._NEWLINE_1427 m. minimas u\xc5\xbemokestis Danstebliui tarnyst\xc4\x97je pas na\xc5\xa1l\xc4\x99 karalien\xc4\x99 Joan\xc4\x85, kuriai kompozitorius tarnavo, sp\xc4\x97jama, iki jos mirties 1437 m. Po to prad\xc4\x97jo tarnauti Bedfordo kunigaik\xc5\xa1\xc4\x8dio broliui Glosterio hercogui Hampriui. Gali b\xc5\xabti, kad Dansteblis buvo dvasininku, nors joki\xc5\xb3 tikr\xc5\xb3 \xc5\xbeini\xc5\xb3 apie tai n\xc4\x97ra. Jo kapas nei\xc5\xa1liko sudegus \xc5\xa0v. Stepono ba\xc5\xbeny\xc4\x8diai 1666 m. Viso Danstebliui priskiriama apie 50 \xe2\x88\x92 60 k\xc5\xabrini\xc5\xb3, tarp kuri\xc5\xb3 dvi pilnos mi\xc5\xa1ios. Dansteblis \xc4\xafvardijamas vienu pirm\xc5\xb3j\xc5\xb3 renesanso kompozitori\xc5\xb3. Visgi, jo k\xc5\xabryboje yra daug viduram\xc5\xbei\xc5\xa1kos muzikos form\xc5\xb3. Dansteblis padar\xc4\x97 \xc4\xaftakos Burgundijos muzikos mokyklos susiformavimui. Jo muzikos manuskriptai Italijoje ir Vokietijoje rodo, kad savo gyvenimo metu Dansteblis buvo \xc5\xbeymiu kompozitoriumi.'